
 14.2.2019
 BG
 Официален вестник на Европейския съюз
 L 43/15
 РЕГЛАМЕНТ ЗА ИЗПЪЛНЕНИЕ (ЕС) 2019/255 НА КОМИСИЯТА
 от 13 февруари 2019 година
 за изменение на Регламент за изпълнение (ЕС) No 821/2014 за определяне на правила за прилагането на Регламент (ЕС) No 1303/2013 на Европейския парламент и на Съвета по отношение на някои подробни разпоредби за прехвърлянето и управлението на приноса от програми, докладването по финансовите инструменти, техническите характеристики на мерките за информация и комуникация относно операциите и системата за записване и съхранение на данни
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) No 1083/2006 на Съвета (1), и по-специално член 46, параграф 3 и член 115, параграф 4 от него,
 като има предвид, че:
 (1)
 С Регламент за изпълнение (ЕС) No 821/2014 на Комисията (2) се определят, наред с другото, техническите характеристики на мерките за информация и комуникация. Поради промени в трета част, дял III, глава II от Регламент (ЕС) No 1303/2013, въведени с Регламент (ЕС, Евратом) 2018/1046 на Европейския парламент и на Съвета (3), заглавието на Регламент за изпълнение (ЕС) No 821/2014 и заглавието на глава II от него следва да бъдат съответно изменени.
 (2)
 За да се избегне ненужната административна тежест и от съображения за опростяване, изискването името на финансовия инструмент да включва позоваване на факта, че той се подпомага от Европейските структурни и инвестиционни фондове („ЕСИФ“) следва да бъде премахнато. Съгласно член 6, параграф 1, буква б) от Делегиран регламент (ЕС) No 480/2014 на Комисията (4) обаче крайните получатели на финансовите инструменти трябва да бъдат информирани, че финансирането се предоставя по програми, съфинансирани от европейските структурни и инвестиционни фондове. Отмяната на задължението да се посочва името на финансовия инструмент следователно не оказва въздействие върху изискванията за видимостта и комуникациите на равнището на подпомагане за крайните получатели. Член 4, параграф 4 от Регламент за изпълнение (ЕС) No 821/2014 следва да бъде съответно изменен.
 (3)
 С приложение I към Регламент за изпълнение (ЕС) No 821/2014 на Комисията се установява образецът за докладване относно финансовите инструменти, управлявани от членове 37—46 от Регламент (ЕС) No 1303/2013. Значителна част от тези разпоредби бяха изменени с Регламент (ЕС, Евратом) 2018/1046.
 (4)
 В член 38, параграф 1 от Регламент (ЕС) No 1303/2013 беше въведен нов вариант за изпълнение, който съчетава европейските структурни и инвестиционни фондове с финансови продукти на ЕИБ в рамките на Европейския фонд за стратегически инвестиции, както е посочено и в новия член 39а от него. Следователно е необходимо този вариант да се включи в раздела за описание на финансовия инструмент и договореностите за изпълнение, както и да